Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 66/12/4402	Levice, 1.8.2012
EEČ : 2-31-85-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Levice
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
           stíhanému
   - pre prečin krádeže  podľa § 212 odsek 2 písmeno a/ Trestného zákona v bodoch 1 až 3 a prečinu porušovania domovej slobody podľa § 194 odsek 1 Trestného zákona v skutkoch v bodoch 1 a 2. 
            na tom skutkovom základe, že

1./
dňa 03.02.2012 v čase o 19.00 h, oboma rukami vytlačil drevené dvojkrídlové okno Evanjelickej fary v Bátovciach, nachádzajúce sa na prízemí na pravo vedľa vchodových dverí, cez ktoré vošiel do vnútorných priestorov fary, do spoločenskej miestnosti, kde prehľadal zostavu skríň, z ktorej v spodnej časti vzal bielu obálku s mincami v celkovej hodnote 10,-€, tie si vložil do vrecka, čím spôsobil Evanjelickému cirkevnému zboru v Bátovciach IČO: XXXXX škodu odcudzením finančnej hotovosti vo výške 10,-€,

2./
v presne nezistenej čase v mesiacoch júl až august roku 2011 v obci XXXXX vstúpil na pozemok rodinného domu č. 174, kde na miestnosti zvanej  „šopa,  ktorá je súčasťou rodinného domu, vylomil drevené dvere a vošiel do jej vnútorných priestorov, kde vzal 2 ks horských bicyklov jeden dámsky zn. CALIFORNIA AUTUOR v hodnote 80,-€, druhý pánsky zn. RIVER ALPIN v hodnote 80,-€, čím spôsobil majiteľke  XXXXX  škodu  vo výške 160,-€,   

3./ 
dňa 23.11.2011 v čase okolo 14.00 hod cez dieru v plote vstúpil spoločne s maloletými XXXXX a XXXXX na pozemok samostatnej záhrady - parcela č. 536 v obci XXXXX, kde na tam stojacej plechovej garáži pomocou sekáča a kladiva vysekali ochranný plech  a vošli do vnútorných priestorov garáže, odkiaľ vzali 6 ks kolien DN 200x6.7,  14 ks kolien DN 100x3.6,  56 ks kolien DN 40x3.6,  12 ks prechodové rúry, haky na lešenie, 40 ks uchytení na žľaby, prípravky na potrubie 219 - 4 ks, 150 - 3 ks, 376 - 4 ks, 125 - 5 ks,  70 ks šróby 50x200, 90 ks šróby 32x150, kladkostroj jednoduchý 1 ks, kladkostroj dvojitý 2 ks, kladkostroj trojitý 2 ks, 1 ks kladivo 5 kg, 2 ks nožnice na drôt, 5 ks sekáč plochý, 10 ks pajsre,  5 ks sekera veľká, 1 ks búracie kladivo BOSSCH 32, ktoré následne odovzdali v zberných surovinách v obci XXXXX za sumu 23.- €, čím spôsobil poškodenému Atilovi Kováčikovi škoda vo výške 4638,87€,

lebo obvinený nebol v čase činu pre nepríčetnosť trestne zodpovedný
Odôvodnenie:
          Poverený príslušník policajného zboru, Okresného riaditeľstva Policajného zboru, Obvodného oddelenia Policajného zboru v Tlmačoch ( ďalej len „ poverený príslušník PZ) uznesením  ČVS: ORP-140/TL-LV-2012 zo dňa 03.02.2012 podľa § 199 odsek 1 Trestného poriadku   začal trestné stíhanie a následne uznesením pod tou istou spisovou značkou zo dňa 09.02.2012 podľa § 206 odsek 1 Trestného poriadku poverený príslušník PZ vzniesol ml. XXXXX obvinenie pre prečin porušovania domovej slobody podľa § 194 odsek 1 Trestného zákona v súbehu s prečinom krádeže podľa § 212 odsek 2 písmeno a/ Trestného zákona na tom skutkovom základe, ako je to uvedené vo výrokovej časti tohto uznesenia.        
         Dňa 19.02.2012 poverený príslušník PZ, uznesením číslo ČVS: ORP-176/TL-LV-2012 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie ml. XXXXX pre prečin krádeže podľa    § 212 odsek 2 písmeno a/ Trestného zákona v súbehu s prečinom porušovania domovej slobody podľa § 194 odsek 1 Trestného zákona na tom skutkovom základe ako je to uvedené vo výrokovej časti tohto uznesenia 
	Uznesením povereného príslušníka PZ zo dňa 25.02.2012 bolo podľa § 199 odsek 1 Trestného poriadku začaté trestné stíhanie a podľa § 206 odsek 1 Trestného poriadku vznesené obvinenie ml. XXXXX za prečin krádeže podľa § 212 odsek 2 písmeno a/ trestného zákona na tom skutkovom základe ako je to uvedené vo výrokovej časti tohto uznesenia 
	Podľa § 197 odsek 1 písmeno c/ Trestného poriadku s poukazom na § 9 odsek 1 písmeno c/ Trestného zákona vec prečinu krádeže spolupáchateľstvom podľa § 20 Trestného zákona k § 212 odsek 2 písmeno a/ Trestného zákona uvedenú v bode 3 výrokovej časti tohto uznesenia, ktorého skutku sa dopustili ml. XXXXX, mal. XXXXX a mal. XXXXX, poverený príslušník PZ uznesením zo dňa  29.02.2012 odložil u maloletých XXXXX a XXXXX, nakoľko je trestné stíhanie neprípustné  a nie je dôvod na začatie trestného stíhania alebo na postup podľa § 197 odsek 2 trestného poriadku.
           V priebehu skráteného vyšetrovania boli v konaní vypočutý ako obvinený ml. XXXXX, poškodení XXXXX, XXXXX, Atila Kováčik, svedkovia XXXXX, mal. XXXXX, mal. Julius Hübek, boli zadovážené listiny. Na základe predmetných dôkazov možno jednoznačne konštatovať, že skutok sa stal a že ho spáchal obvinený ml. XXXXX, ktorý sa k spáchaniu skutkov v bode 1-3 tohto uznesenia výsluchom zo dňa 15.03.2012 priznal.
          Vyšetrovací spis obsahuje listiny :
          - znalecký posudok číslo 69/2012, resp. 24/2011 z odboru zdravotníctvo odvetvie psychiatria,  zo záverov ktorého vyplýva, že obvinený ml. XXXXX v čase spáchania trestného činu trpel prejavmi ľahkej mentálnej retardácie v stupni ťažkej debility, na základe zisteného stupňa duševnej zaostalosti znalci hodnotia rozpoznávaciu schopnosť obvineného ml. XXXXX ako významne zníženú, jeho ovládacia schopnosť ako prakticky vymiznutú. Obvinený ml. XXXXX teda nemohol svoje konanie ovládať a mohol rozpoznať jeho nebezpečnosť pre spoločnosť iba v obmedzenej miere. Ďalej podľa záverov znalcov ml. XXXXX  dokáže chápať zmysel trestného konania voči svojej osobe len v minimálnej miere, nedokáže dostatočne chápať účel trestného postihu a ani zmysel eventuálne uloženého trestu.
        Ako vyplýva z výsledkov skráteného vyšetrovania, je nepochybné a preukázané, že obvinený ml. XXXXX spáchal skutok, ktorým boli  naplnené znaky skutkovej podstaty prečinu krádeže podľa § 212 odsek 2 písmeno a/ Trestného zákona a iné, pričom v čase jeho spáchania obvinený nebol  pre nepríčetnosť trestne zodpovedný /ako to vyplýva zo záverov znaleckého posudku z odboru zdravotníctvo odvetvie psychiatria/.
         Podľa § 215 odsek 1 Trestného poriadku prokurátor zastaví trestné stíhanie, ak
a/ je nepochybné, že sa nestal skutok, pre ktorý sa vedie trestné stíhanie,
b/ nie je tento skutok trestným činom a nie je dôvod na postúpenie veci,
c/ je nepochybné, že skutok nespáchal obvinený,
d/ je trestné stíhanie neprípustné podľa § 9,
e/ obvinený nebol v čase činu pre nepríčetnosť trestne zodpovedný,
f/ sa schváli zmier medzi obvineným a poškodeným, alebo
g/ zanikla trestnosť činu.
          Vzhľadom k tomu, že obvinený ml. XXXXX   v čase spáchania skutku nebol schopný   rozpoznať protiprávnosť činu, nevedel ovládať svoje konanie v dôsledku prítomnej ľahkej mentálnej retardácie v stupni ťažkej debility a jeho rozpoznávacie a ovládacie schopnosti v čase činu  boli významne znížené, je postup v zmysle ustanovenia § 215 odsek 1 písmeno e/ Trestného poriadku  opodstatnený a zákonný.
          S poukazom na vyššie uvedené skutočnosti som rozhodol tak, ako je to uvedené            vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Šedivý
prokurátor